KLÜKK

KLÜKK oli aastatel 2002–2008 Raplas tegutsenud vokaalansambel. Ansambel moodustati Rapla Laulustuudio lauljatest 2002. aastal vahetult enne Alo Mattiiseni muusikapäevi. Kuni 2007. aasta kevadeni oli ansambli juhendaja Thea Paluoja. Nimi KLÜKK kokku pandud algkoosseisus olnud lauljate eesnimede esitähtedest – Kairi, Liisa, Ülli, Kristo, Kauri (ja kuna initsiaalid kirjutatakse suurte tähtedega, siis kirjutatakse ka ansambli nimi KLÜKK suurte tähtedega). Suurem osa KLÜKKi repertuaarist on algupärased seaded (arranžeeritud Thea Paluoja, KLÜKKi liikmete või kahe osapoole koostöös). Vokaalansambel KLÜKK kasvas välja 1996. aastal Rapla Laulustuudio juurde moodustatud tütarlasteansamblist Triis, kus laulsid alguses tollal 10-11aastased kolm tüdrukut Kairi, Triin, Ülli. Kolm aastat hiljem liitus neljas (Liisa). Viis aastat hiljem, 2001. aasta kevadel lõpetas ansambel tegevuse, sest Triin oli Tallinnas laulmise ja õppetööga väga hõivatud. 2002. aasta veebruaris sündis ansambel KLÜKK, mis oli esialgu viieliikmeline (Kairi, Liisa, Ülli, Kristo ja Kauri), kuid sügisest liitus taas Triin ja ansambel jätkas kuueliikmelisena. See asjaolu tegi ansambli elu põnevamaks, eelkõige seetõttu, et see koosseis võimaldas Thea Paluojal esmakordselt luua kuuehäälseid seadeid. 2003. aasta suvel salvestas KLÜKK Eesti Raadio stuudios ja Rapla kirikus oma esimese plaadi "Eile/täna". Sama aasta suvel külastas KLÜKK Rapla Maavalitsuse koosseisus Saksamaad, kus anti mitmes kohas kontserte. Kuna Saksamaal pole vokaalansamblid eriti levinud, said nad seal väga sooja vastuvõtu osaliseks. Novembri lõpus lahkus ansamblist Kauri. Kuna KLÜKK soovis saada iseseisvaks, arvati 2003. aasta detsembris kõik KLÜKKis laulnud noored Rapla Laulustuudiost välja. Koostöö Thea Paluojaga jätkus. Alates 2004. aasta maist tegutsesid KLÜKKi liikmed mittetulundusühinguna NOVOK. 2004. aasta veebruaris kutsus vokaalansambel Noorkuu KLÜKKi osalema rahvusvahelisel konkursil Estvocal. Kuna konkursi toimumise ajal olid kaks ansambli lauljat rivist väljas (Kristo oli välismaal, Triinul olid häälepaelad haiged), siis kutsuti konkursi ajaks ansamblit aitama Marin Ploomipuu ja ansamblist lahkunud liige Kauri (kes jäi seejärel ansamblisse kuni 2007. aasta kevadeni). 2004. aasta suvel külastas KLÜKK taas Saksamaad, seekord oli tegu juba KLÜKKi enda kontserdireisiga Kaiserslauterni maavanema kutsel. Septembris andsid Rapla kirikus ühiskontserdi KLÜKK, Vaiko Eplik, Priit Võigemast ja Märt Avandi. 2005. aastal pälvis KLÜKK Rapla valla kultuuripreemia "Valla vedur". 2006. aasta jaanuaris astus KLÜKK üles Eesti Kooriühingu aastakontserdil Estonia kontserdisaalis. 2006. aasta suvel külastas KLÜKK juba kolmandat korda Saksamaad. Seekord oli ansambel kutsutud rahvusvahelisele vokaalfestivalile Cantabonn. Eestit esindasid sellel üritusel peale KLÜKKi veel ETV tütarlastekoor, poistekoor Kalev ja Tartu Noortekoor. 2006. aasta advendi ajal anti viimane avalik täispikk kontsert Tartu raekoja saalis. Aasta viimasel päeval astus KLÜKK üles ka ETV aastavahetuse programmis. Projekti korras on KLÜKK teinud koostööd ka Katre Pukkiga. 2007. aasta kevadel lahkusid ansamblist Ülli ning Kauri. Ansambliga liitusid siis Leho Heinmaa ning Sten-Olle Moldau. Samal ajal lõpetati aktiivne koostöö KLÜKKi juhendaja Thea Paluojaga. KLÜKKi loomingulist tööd hakkasid juhtima ning seadeid kirjutama ansambliliikmed ise. Uue koosseisuga toimusid küll mõned kontserdid ja ülesastumised, kuid sisusliselt oli ansambel 2007. aasta kevadeks aktiivse tegutsemise lõpetanud. 20. aprillil 2008 astus KLÜKK algkoosseisus üles Thea Paluojast tehtud ETV saates "Tähelaev", mida juhtis Meelis Kompus. Oma eksistentsi jooksul on KLÜKK esinenud ligi 200 korral ja seda nii Eestis kui ka välismaal. Kairi Trigub (alt) Liisa Surva (alt Ülli Saar (sopran) Kristo Elias (tenor) Kauri Kont-Kontson (bass/bariton) Triin Tammik (sopran) "Eile/Täna" (2003, promo cd, Eesti Raadio) Alo Mattiiseni muusikapäevad Jõgeval 2002 (8.–10. märts): X-XII klass, A-kategooria, 2. koht Estvokaal 2002 (15. märts): ansamblid, 2. koht Kuremaa 2002, Vooremaa muusikapäevad 2002 (27. aprill): Grand Prix läks jagamisele parim segaansambel Raimond Valgre muusikapäevad Tartus 2002 (8.-9. november): Grand Prix A-kategooria parim kollektiiv parim Valgre laulu esitus (Viljandi serenaad) parim Valgre laulu töötlus (Viljandi serenaad) publiku lemmik Alo Mattiiseni muusikapäevad Jõgeval 2003 (7.-8. märts): Grand Prix Klassikaraadio eripreemia parima interpretatsiooni eest Estvokaal 2003 (21. märts): Grand Prix parim vokaalansambel Nõmme Jazz 2003 (31. mai): parim vokaalansambel XIII Segakooride ja ansamblite võistulaulmine 2005 (10.-13. veebruar): 1. koht (ansamblite kategooria) Estvocal 2005 (3. detsember): Grand Prix parim vokaalansambel Metsalu, Marju. Rapla Laulustuudio lugu. 8. Nädaline, 25. oktoober 2008. Metsalu, Marju. Rapla Laulustuudio lugu. 9. Nädaline, 28. oktoober 2008. Metsalu, Marju. Rapla Laulustuudio lugu. 7. Nädaline, 23. oktoober 2008. Noortebänd Klükk riisus Valgre festivalil koore. SL Õhtuleht, 11. november 2002. Noorkuu vokaalfestivalil «Estvocal» võidutsesid raplakad. SL Õhtuleht, 5. detsember 2005.